รับซื้อน้ำมันปาล์มดิบจำนวน 160,000 ตัน ผลิตกระแสไฟฟ้า แก้ปัญหาน้ำมันปาล์มล้นสต๊อก
รายงานพิเศษ แก้ปัญหาน้ำมันปาล์มล้นสต๊อก เพื่อแก้ปัญหาน้ำมันปาล์มดิบล้นสต๊อก คณะรัฐมนตรีจึงได้อนุมัติเงินงบประมาณงบกลาง เพื่อให้การไฟฟ้าฝ่ายผลิตแห่งประเทศไทย (กฟผ.) รับซื้อน้ำมันปาล์มดิบจำนวน 160,000 ตัน ผลิตกระแสไฟฟ้าที่โรงไฟฟ้าบางปะกง ปาล์มน้ำมัน เป็นพืชเศรษฐกิจสำคัญของประเทศ ซึ่งแต่ละปีสามารถสร้างรายได้ ได้อย่างมหาศาล ดังนั้นการรักษาสมดุลของผลผลิตและน้ำมันปาล์มในประเทศ รวมถึงสต๊อกน้ำมันปาล์มจึงเป็นสิ่งจำเป็น เพราะหากสต๊อกน้ำมันปาล์มที่มีมากจนเกินไป จะส่งผลกระทบโดยตรงต่อเกษตรกรผู้ปลูก ทำให้ขายปาล์มได้ในราคาต่ำ ประกอบกับราคาปาล์มในประเทศยังต้องพึ่งพิงราคาในตลาดโลกซึ่งเป็นหนึ่งในกลไกสำคัญที่ทำให้ราคามีความผันผวน และเพื่อแก้ไขปัญหาสต๊อกน่ำมันปาล์มในปัจจุบันที่มีอยู่มากกว่า 350,000 ตัน สูงกว่าระดับสต็อกปกติซึ่งไม่ควรเกิน 250,000 ตัน ล่าสุด คณะรัฐมนตรี ได้อนุมัติเงินงบประมาณงบกลาง จำนวน 525 ล้านบาท เพื่อให้การไฟฟ้าฝ่ายผลิตแห่งประเทศไทย (กฟผ.) รับซื้อน้ำมันปาล์มดิบจำนวน 160,000 ตัน ผลิตกระแสไฟฟ้าที่โรงไฟฟ้าบางปะกง เพื่อดึงราคาผลปาล์มของเกษตรกรชาวปาล์มน้ำมันให้สูงขึ้นนายวิชัย โภชนกิจ อธิบดีกรมการค้าภายใน กล่าวว่า ได้ประกาศเปิดรับสมัครซื้อผลปาล์มน้ำมันจาก 4 พื้นที่ ได้แก่ ภาคตะวันออก ภาคใต้ตอนบน  ภาตใต้ตอนกลาง และภาคใต้ตอนล่าง ทั้งนี้ จากการเปิดรับซื้อน้ำมันปาล์มดิบ ตั้งแต่วันที่ 2 - 25 มกราคม 2562 มีผู้เสนอขายน้ำมันปาล์มดิบ 44 ราย ปริมาณ 126,000 ตัน คณะทำงานกำกับดูแลการจำหน่ายน้ำมันปาล์มดิบให้แก่ กฟผ. ตามมาตรการปรับสมดุลน้ำมันปาล์มในประเทศ ที่ได้รับมอบหมายได้พิจารณาคัดเลือกผู้มีคุณสมบัติครบถ้วนและมีศักยภาพสามารถจัดส่งน้ำมันปาล์มดิบให้แก่ กฟผ. ได้จำนวน 24 ราย จากจังหวัดชุมพร ประจวบคีรีขันธ์ สุราษฎร์ธานี กระบี่ ตรัง ปัตตานี และชลบุรี ปริมาณ 71,000 ตันสำหรับ เอกชนที่ขายน้ำมันปาล์มให้กับ กฟฝ. จะต้องรับซื้อผลปาล์มจากชาวสวนในอัตราที่สอดคล้องกับน้ำมันปาล์มที่ขายในราคาที่ทำสัญญาไว้กับ กฟฝ. และตลอดช่วงการส่งมอบ เอกชนจะไม่สามารถนำน้ำมันปาล์มไปใช้อย่างอื่นได้อย่างไรก็ตาม การรับซื้อน้ำมันปาล์มดิบปริมาณ 160,000 ตันในครั้งนี้ จะสามารถดำเนินการได้แล้วเสร็จในเร็วๆนี้ และคาดว่าหลังมีการแทรกแซงราคาน้ำมันปาล์มแล้ว จะช่วยดูดซับสต๊อกน้ำมันปาล์มที่มีอยู่ในสต๊อกปริมาณมากให้ลดลงได้ และกลับเข้าสู่ภาวะปกติ คือ ไม่เกิน 200,000 ตัน ซึ่งจะส่งผลดีด้านราคาช่วยดึงราคาผลปาล์มให้สูงขึ้นไม่ต่ำกว่าเป้าหมายที่ ราคากิโลกรัมละ 3.20 บาท